**CONTRATO DE EDICIÓN DE CREACIÓNS VISUAIS EN FORMA DE LIBRO**

En ..., … de... de … .

**REUNIDOS:**

Dunha parte …, actuando no seu propio nome e na súa representación, maior de idade, con domicilio en ... DNI n.º ... (de agora en diante o AUTOR ou CREADOR VISUAL).

Doutra parte, …, con domicilio social en …, inscrita no Rexistro Mercantil con CIF ..., representada neste acto por don … na súa calidade de …, segundo se acredita mediante ... (de agora en diante o EDITOR).

**MANIFESTAN:**

[OPCIÓN A]

I.— Que ... é autor da obra ... (no sucesivo a OBRA) e titular de pleno dominio de cantos dereitos son obxecto do presente contrato.

Dita obra foi encargada en virtude de contrato de encargo de obra de data ... asinado entre as partes, e que se dá por perfeccionado coa sinatura do presente.

II.— Que o EDITOR está interesado en adquirir os dereitos de reprodución, distribución e venda en forma de libro da obra nas condicións que se dirán.

III.— Que ambas as partes se recoñecen con plena capacidade legal para asinar o presente contrato que someten aos seguintes

[OPCIÓN B]

I.— Que ... é autor da obra … (no sucesivo a OBRA) e titular de pleno dominio de cantos dereitos son obxecto do presente contrato.

(As características de dita obra detállanse no Anexo n.º …)

II.— Que o EDITOR está interesado en adquirir os dereitos de reprodución, distribución e venda en forma de libro da obra nas condicións que se dirán.

III.— Que ambas as partes se recoñecen con plena capacidade legal para asinar o presente contrato que someten aos seguintes

**PACTOS:**

**PRIMEIRO.**— OBXECTO DA CESIÓN:

O AUTOR cede ao EDITOR os dereitos de reprodución, distribución e venda da obra en forma de libro, para a súa explotación comercial en lingua galega (1) e para o ámbito territorial de ...

A cesión enténdese feita con carácter exclusivo/non exclusivo, para a modalidade de edición de tapa dura ou mol (rústica).

O AUTOR resérvase todos os dereitos que non son obxecto de cesión no presente contrato.

Se o editor se propuxer outra modalidade de edición, deberá obter previamente a aceptación por escrito do AUTOR. Así mesmo, o EDITOR soamente poderá transmitir a un terceiro os dereitos que lle son cedidos co consentimento do AUTOR, expresado por escrito.

**SEGUNDO.**— DEREITOS DE PREFERENTE ADQUISICIÓN:

O AUTOR cede ao EDITOR un dereito de opción por un prazo de tres anos, a partir da data do presente contrato, para publicar a obra nas demais modalidades non amparadas por este contrato: de peto, Club, fascículo e edicións especiais. Durante este prazo de tres anos, o EDITOR poderá negociar co AUTOR un novo contrato de edición da obra, nas condicións que ambos acorden.

O EDITOR gozará tamén dun dereito preferente de opción para adquirir os demais dereitos de explotación en iguais termos e condicións que o AUTOR poida convir con terceiros. En caso de que sexa o EDITOR quen reciba a oferta, este deberá notificar ao AUTOR os datos e as condicións obxectivas e subxectivas correspondentes á oferta, e o AUTOR disporá de ... días para comunicar ao EDITOR se acepta ou non ditas condicións.

En caso de que sexa o AUTOR quen reciba a oferta, este notificará de forma fidedigna ao EDITOR os datos e as condicións obxectivas e subxectivas correspondentes á oferta que puidese recibir dun terceiro interesado en levar a cabo calquera acto de explotación a que se refire o capítulo anterior, e o EDITOR disporá dun prazo de sesenta días para comunicar ao AUTOR a súa vontade de adquirir ou non os dereitos en cuestión nas mesmas condicións que lle fosen ofertadas ao AUTOR. Transcorrido dito prazo sen que o EDITOR faga tal comunicación, ou logo que manifeste que non está interesado na adquisición en cuestión, o AUTOR poderá libremente levar a cabo o contrato nas condicións notificadas.

**TERCEIRO.**— AUTORÍA E EXERCICIO DOS DEREITOS:

1.— O AUTOR responde perante o EDITOR da autoría e a orixinalidade da OBRA e do exercicio pacífico dos dereitos que cede mediante o presente contrato, manifestando que sobre estes non ten contraídos nin contraerá compromisos ou gravames de ningunha especie que atenten contra os dereitos que ao EDITOR ou a terceiros lles correspondan, de acordo co estipulado neste contrato. A este respecto, o AUTOR faise responsable fronte ao EDITOR de todas as cargas pecuniarias que se puideren derivar para o EDITOR en favor de terceiros con motivo de accións, reclamacións ou conflitos derivados do incumprimento deste contrato por parte do AUTOR.

2.— O EDITOR comprométese a respectar os dereitos morais do AUTOR e a pór en coñecemento deste calquera infracción deses dereitos que puidese ser realizada por terceiros.

3.— O EDITOR obrígase a que figure o nome do AUTOR de forma destacada.

Naqueles casos en que a obra gráfica sexa preponderante, figurará en portada o nome do autor desta; nos outros casos, figurará na contraportada ou nos títulos de crédito.

O EDITOR obrigarase, alén diso, a incluír a mención internacional de reserva de propiedade intelectual, en todos os exemplares en que se reproduzan as obras, seguido do nome e apelidos ou pseudónimo do creador visual e o ano da primeira edición, xunto coa mención do copyright editorial, e a observar as formalidades administrativas requiridas para a circulación da OBRA.

4.— O EDITOR queda facultado para realizar cantos actos sexan necesarios para a inscrición dos dereitos sobre a obra naqueles rexistros.

**CUARTO.**— CONTRAPRESTACIÓN:

[OPCIÓN A:]

O AUTOR percibirá como remuneración ou contraprestación polos dereitos cuxa cesión é obxecto do presente contrato o ... % do prezo de venda ao público sen IVE por cada un dos exemplares vendidos. (2)

En todas as cantidades se efectuarán as retencións que de conformidade coa normativa fiscal sexan aplicables.

[OPCIÓN B:]

O AUTOR percibirá a cantidade de ... euros no momento da sinatura do presente contrato ou no momento de entregar a obra en condicións de ser reproducida.

O AUTOR percibirá como remuneración ou contraprestación polos dereitos cuxa cesión é obxecto do presente contrato o ... % do prezo de venda ao público sen IVE por cada un dos exemplares vendidos.

En todas as cantidades se efectuarán as retencións que de conformidade coa normativa fiscal sexan aplicables.

**QUINTO.—** PUBLICACIÓN:

O EDITOR fica obrigado a pór a OBRA á venda nun prazo máximo de … meses, contados desde a data da entrega do orixinal.

**SEXTO.—** EDICIÓNS E NÚMERO DE EXEMPLARES:

Durante a vixencia do presente contrato o EDITOR poderá efectuar un máximo de ... edicións da OBRA, cun mínimo de … exemplares e un máximo de ..., coas reimpresións que dentro de ditos totais libremente decida o EDITOR. (3)

A edición ou reimpresión dunha obra entenderase esgotada cando quede sen vender, en bo estado para a venda ao público, un número de exemplares inferior ao … % do total de edición, ou, en todo caso, a ... exemplares, cando o AUTOR non recibise ningunha liquidación transcorridos ... meses desde a data establecida para iso no pacto ..., ou cando transcorrido un período de … anos desde a data de publicación da obra, as liquidacións anuais presenten unha venda inferior a ... exemplares.

**SÉTIMO.—** CONTROL DE TIRAXE:

Antes de que sexan postos en circulación os exemplares impresos de cada unha das edicións ou reimpresións que realice o EDITOR, este remitirá ao AUTOR unha certificación expresiva do número de exemplares de que consta a edición ou reimpresión de que se trate, xunto cunha declaración da industria ou industrias de artes gráficas en que se realizou a impresión e encadernación, en que se faga constar o número de exemplares fabricados que fosen entregados ao EDITOR, así como a data das entregas realizadas.

**OITAVO.—** EXEMPLARES GRATUÍTOS:

A) O AUTOR recibirá sen cargo ningún … exemplares da primeira edición e … exemplares de cada unha das novas edicións e reimpresións da obra. Ademais, o AUTOR poderá adquirir do EDITOR, cun desconto equivalente ao desconto medio que o editor aplique aos distribuidores da obra, os exemplares que precise para o seu uso particular ou con destino a terceiros, sen que en ningún caso poidan ser destinados a comercio.

Sobre estes exemplares non percibirá o autor liquidación ningunha.

B) Tamén estarán exentos de liquidación ao AUTOR, aínda que deberán serlle notificados, os exemplares que o EDITOR entregue gratuitamente para fins de promoción e crítica da obra. O máximo de exemplares que poderá destinar o EDITOR para fins de promoción será de ... no caso da primeira edición, e ... para as sucesivas.

**NOVENO.—** EXPLOTACIÓN E DISTRIBUCIÓN:

O EDITOR distribuirá a obra no prazo e as condicións estipulados, asegurando difusión comercial da obra conforme aos usos habituais no sector profesional da edición.

O EDITOR comunicará ao AUTOR a forma de distribución da obra e qué entidade a vai realizar.

**DÉCIMO.—** LIQUIDACIÓNS:

O EDITOR obrígase a presentar ao AUTOR semestralmente un certificado en que consten as liquidacións das vendas de exemplares da OBRA durante o semestre natural inmediatamente anterior —aínda que o resultado sexa negativo— con expresión do número de exemplares publicados, vendidos, en depósito, distribuídos e en almacén, así como o seu prezo de venda sen IVE segundo catálogo. En caso de o saldo resultar favorable ao AUTOR, o EDITOR realizará o pagamento das cantidades adebedadas, dentro dos trinta días seguintes ao envío do certificado.

O EDlTOR comprométese a facilitar ao autor o exame dos seus libros de contabilidade.

Alén diso, o AUTOR terá dereito a realizar, á súa custa, a revisión por parte dunha firma de auditoría das liquidacións efectuadas polo EDITOR, a cuxos efectos este último se compromete a facilitar o exame por parte daquela de todos os seus libros e documentos mercantís.

**UNDÉCIMO.—** DURACIÓN DO CONTRATO:

A) O presente contrato terá unha duración de ... anos (máximo 15) desde a data en que o autor poña á disposición do editor a obra en condicións de ser reproducida.

B) O contrato poderá quedar resolvido nos seguintes casos:

1.— Cando esgotada a última edición realizada, conforme ao definido no Pacto QUINTO, o EDITOR non efectúe a seguinte no prazo de ... meses.

2.— Cando o EDITOR ceda indebidamente a terceiros os dereitos obxecto deste contrato.

3.— Nos supostos de liquidación ou cambio de titularidade da empresa editorial.

En caso de o EDITOR estar constituído como entidade mercantil, a venda de accións ou participacións sociais por parte dos actuais titulares en favor de terceiros non se considerará cambio de titularidade da empresa a estes efectos.

4.— Se o EDITOR for declarado en estado de quebra ou de suspensión de pagamentos, a presente cesión quedará automaticamente resolvida, sen que ninguén poida considerarse autorizado a continuar a explotación da obra, salvo o AUTOR, a quen reverterán os dereitos cedidos.

5.— En caso de non publicación da obra no prazo previsto, o presente contrato quedará automaticamente resolvido, e todas as cantidades percibidas por anticipado polo AUTOR ficarán definitivamente en propiedade deste.

6.— Polas causas de resolución recoñecidas na lexislación vixente.

C) Unha vez finalizado o contrato, o EDITOR poderá vender aqueles exemplares da obra que quedasen no seu poder, durante o prazo de tres meses posterior á data de finalización. Cumprido ese termo, o EDITOR deberá proceder a retirar da circulación e venda cantos exemplares lle quedasen aínda sen vender. O AUTOR poderá optar por adquirir do editor os exemplares no seu poder, desde a mesma data de vencemento do contrato, ao 50% do prezo de venda ao público.

**DUODÉCIMO.—** SALDO E DESTRUCIÓN DE EXEMPLARES:

Se, transcorridos dous anos desde a data en que inicialmente se puxo en circulación, o EDITOR dispón dos exemplares que lle queden da obra para destruílos ou vendelos como saldo, estes non producirán a remuneración establecida no Pacto CUARTO, mais o AUTOR terá dereito a adquirir directamente do EDITOR todos ou parte dos exemplares que lle queden a prezo de saldo, e deberá comunicarlle a opción escollida dentro do prazo de trinta días seguintes á recepción da comunicación que o EDITOR deberá ter realizado de forma fidedigna a tal efecto.

En caso de venda en saldo ou destrución dos exemplares, os dereitos cedidos ao EDITOR no presente contrato reverterán directamente ao AUTOR, sen necesidade de preaviso e sen prexuízo das cantidades xa pagadas ou debidas aínda ao AUTOR.

**DÉCIMO TERCEIRO.—** OBRIGAS FISCAIS:

O AUTOR faculta expresamente o editor para a detracción e ingreso no Tesouro Público daquelas cantidades que por calquera concepto impositivo houbese de satisfacer, derivadas dos rendementos da propiedade intelectual obxecto deste contrato, en todos aqueles impostos o gravames en que o EDITOR teña, por disposición legal, a condición de substituto do AUTOR como contribuínte.

**DÉCIMO CUARTO.—** ENTIDADES DE XESTIÓN:

Ambas as partes se someten expresamente ao disposto no artigo 25 da Lei de Propiedade Intelectual respecto á participación nunha remuneración compensatoria polas reproducións para uso privado da obra, a través da entidade de xestión correspondente.

**DÉCIMO QUINTO.—** LEXISLACIÓN APLICABLE:

O presente contrato rexerase e será interpretado conforme ao previsto no Real Decreto Lexislativo 1/1996, de 12 de abril, polo cal se aproba o Texto Refundido da Lei de Propiedade Intelectual e, en xeral, polas disposicións legais que lle sexan de aplicación.

**DÉCIMO SEXTO.—** SUBMISIÓN:

A) Para resolver cantas diverxencias puideren xurdir como consecuencia da interpretación e execución do presente Contrato, ambas as partes se someterán a unha Arbitraxe de Equidade que realizarán os membros que se designen por parte da Comisión Mixta de Editores e Autores.

B) Ambas as partes se someten, para calquera diferenza que puider xurdir da interpretación e o cumprimento do presente contrato, á xurisdición e competencia dos xulgados e tribunais da cidade de ..., renunciando ao seu propio foro, se for outro.

E en proba da súa conformidade, asínano por duplicado na data e o lugar sinalados no encabezamento.

 o EDITOR o AUTOR

(1) Concretar a expresión da lingua ou linguas en que haxa de se publicar.

(2) Debe terse en consideración que como anticipo á conta dos dereitos que poderían corresponderlle ao AUTOR, o EDITOR satisfixo a cantidade reflectida no contrato de encargo de obra.

(3) A modo de recomendación e para evitar a esaxerada amplitude entre mínimo e máximo que ás veces se establece contravindo a intención do artigo 60 da Lei de Propiedade Intelectual, poderase limitar dita amplitude, dependendo da contía do mínimo de exemplares previsto, na seguinte proporción:

a) se o mínimo é inferior a 10.000 exemplares, o máximo de exemplares non poderá ser superior ao triplo do mínimo previsto.

b) se o mínimo vai de 10.000 a 50.000 exemplares, o máximo non poderá ser superior ao duplo do mínimo previsto.

c) se o mínimo é superior a 50.000 exemplares, o máximo non poderá ser superior ao 150% do mínimo.